ભગવાન શ્રીકૃષ્ણ પીળાં પીતાંબર પહેરે છે તેમમાં બગલામુખી પણ પીળાં વસ્ત્રો ધારણ કરે છે. (યા પીતવસ્ત્રાંવૃત્તાં) ભગવાન શ્રીકૃષ્ણ સુવર્ણની નગરી દ્વારકામાં રહે છે, તો મા બગલામુખી પણ સુવર્ણ સિંહાસન પર, સુવર્ણના અલંકારોથી સુશોભિત છે. માતાજીને પીળો રંગ બહુ પ્રિય છે. આથી પીળાં ફૂલ, પીળું આસન, હળદર વગેરે પૂજાપો વપરાતાં હોય છે. કેટલાક ઉપાસકો મંત્ર સિદ્ધ કરવા હળદરની પીળી માળા વાપરતા હોય છે. આથી માતા બગલામુખી ‘પીતાંબરા’ અને ‘પીતકાલિ’ કહેવાય છે. ભગવતી પીતાંબરાને બગલામુખી પણ કહે છે. તંત્રની દશ મહાવિદ્યાઓમાં બગલામુખી આઠમી મહાવિદ્યા છે જે શ્રીકુલથી સંબંધિત છે. વિષ્ણુનાં તેજથી યુકત હોવાનાં લીધે વૈષ્ણવી છે. મંગળવાર યુકત ચૌદશની અર્ધરાત્રીએ આ દેવીનો આવિર્ભાવ થાય છે. દૈવી પ્રકોપથી બચવા માટે પૌષ્ટિક કર્મ તથા શત્રુ નિગ્રહ માટે વિશેષ ઉપાસના થાય છે.